25.5.2023
SK
Úradný vestník Európskej únie
C 184/95
1.12.
Existuje riziko, že nové služby založené na údajoch a inovatívne technologické riešenia nebudú zavedené dostatočne rýchlo, ak nebude dostatok kvalifikovaných pracovníkov a vyškolených odborníkov, ktorí by im pomohli s ich zavedením.
Potrebné opatrenia politiky trhu práce a vzdelávania si vyžadujú dostatočné finančné zdroje, ako aj vypracovanie akčného plánu na zabezpečenie koordinovaného prístupu.
EHSV sa domnieva, že v tejto súvislosti je nevyhnutná úzka spolupráca so sociálnymi partnermi.
1.13.
Kybernetická bezpečnosť je základnou požiadavkou na zabezpečenie spoľahlivosti čoraz väčšmi digitalizovaného energetického systému.
Vývoj v posledných desaťročiach, a najmä nedávne udalosti ukázali nebezpečenstvo kybernetických útokov a sabotáží proti kritickej infraštruktúre.
Problémy však môžu vzniknúť nielen v dôsledku kybernetických útokov alebo sabotážnych akcií, ale aj v dôsledku zlyhaní hardvéru a softvéru, preto musí Komisia venovať osobitnú pozornosť návrhu hardvéru a softvéru počas digitalizácie, aby sa zabezpečila ich odolnosť.
Zlyhanie alebo poškodenie kritickej infraštruktúry môže spôsobiť zničujúci nedostatok dodávok a ohroziť verejnú bezpečnosť.
Decentralizovanejšia výroba a využívanie energie v spojení s internetom zväčšuje „plochu útoku“ a kybernetické riziká.
Digitalizovaný energetický systém (hardvérový aj softvérový) musí byť spoľahlivý a musí zabezpečiť nepretržitú dostupnosť.
1.14.
EHSV sa domnieva, že kombinovaná stratégia pre energetickú transformáciu a digitalizáciu vo vidieckych oblastiach nezískala očakávanú pozornosť a podporu.
Výbor vyzýva na urýchlené vykonávanie dlhodobej vízie Komisie pre vidiecke oblasti EÚ a mobilizáciu zainteresovaných strán na základe vidieckeho paktu EÚ.
2.
Základné informácie 2.1.
Komisia uverejnila oznámenie s cieľom posunúť vpred digitalizáciu energetického systému.
Zámerom akčného plánu EÚ na tému Digitalizácia energetického systému je dosiahnuť ciele stanovené v správe o strategickom výhľade týkajúcom sa zelenej a digitálnej transformácie, pričom digitálne technológie prispejú k vytvoreniu klimaticky neutrálnej spoločnosti efektívne využívajúcej zdroje a zároveň zabezpečia, aby táto transformácia bola pre všetkých prínosom.
2.2.
Komisia vo svojom akčnom pláne EÚ navrhuje súbor opatrení v piatich oblastiach: podporovať pripojiteľnosť, interoperabilitu a bezproblémovú výmenu energetických údajov vytvorením spoločného dátového priestoru, podporovať a koordinovať investície do inteligentnej siete, poskytovať lepšie služby založené na digitálnej inovácii s cieľom zapojiť spotrebiteľov do energetickej transformácie, zabezpečiť kybernetickú bezpečnosť v energetickom systéme a zabezpečiť to, aby rastúce energetické potreby odvetvia IKT boli v súlade s Európskou zelenou dohodou.
Komisia sa domnieva, že digitalizácia môže zlepšiť cenovú dostupnosť, udržateľnosť a odolnosť energetického systému EÚ.
2.3.
Inteligentné riešenia sú navrhnuté tak, že spotrebiteľom poskytujú väčšiu kontrolu nad ich spotrebou energie a vyúčtovaním, čím sa zlepšuje riadenie využívania energie, hoci mnohí koneční spotrebitelia by mohli tomuto potenciálu porozumieť bez toho, aby potrebovali inteligentné riešenie.
Inovatívne energetické služby by mali znížiť spotrebu energie a energia by sa mala využívať vtedy, keď je lacná.
Inteligentné merače poskytujú dôležité informácie na zníženie nákladov na spotrebu energie, napr. inteligentné nabíjanie elektromobilov, inteligentné tepelné čerpadlá spolu s fotovoltaickými panelmi.
Inteligentné merače tiež pomáhajú zákazníkom kontrolovať údaje vo faktúrach a umožňujú im predísť nesprávnym faktúram a opravnému účtovaniu, ktoré v súčasnosti patria medzi najväčšie obavy spotrebiteľov.
Akčný plán poskytuje podporu pre digitálne nástroje, ktoré slúžia záujmom spotrebiteľov a v niektorých prípadoch sa vyvíjajú v spolupráci s nimi, zlepšenie digitálnych zručností, financovanie inteligentných digitálnych riešení prostredníctvom programov, ktoré môžu pomôcť splniť cieľ digitalizácie energetického systému, podporu národných regulátorov pri definovaní a monitorovaní spoločných ukazovateľov inteligentných sietí, vytváranie spoločného európskeho priestoru energetických údajov a úzke zapojenie všetkých príslušných zainteresovaných strán, najmä prevádzkovateľov sietí a dodávateľov energie.
2.4.
Podľa Komisie IKT technológie ponúkajú veľký potenciál ekologizácie.
Digitálne riešenia by mali pomôcť vyvážiť ponuku energie, jej akumuláciu a dopyt a zabezpečiť väčšiu flexibilitu energetického systému, čím sa uľahčí integrácia decentralizovaných obnoviteľných zdrojov energie.
Je potrebné vytvoriť trhy flexibility s cieľom zatraktívniť investície do možností flexibility bez ohľadu na to, či tieto investície uskutočňujú výrobcovia, spotrebitelia alebo výrobcovia-spo­ trebitelia využívajúci digitálne nástroje.
2.5.
V akčnom pláne sa zároveň zdôrazňuje potreba obmedziť rastúcu spotrebu energie v odvetví IKT.
V akčnom pláne sa tiež počíta s vytvorením digitálneho dvojčaťa európskej elektrickej siete, podporou pre energetické spoločenstvá prostredníctvom digitálnych nástrojov, s vývojom energetického označovania počítačov, dátové centrá a blockchainy a s vypracovaním kódexu správania EÚ pre udržateľnosť telekomunikačných sietí.